Minister ‘skuil g’n’ in CasspirDie minister van maatskaplike ontwikkeling, Lindiwe Zulu (Foto: Armand Hough/African News Agency/ANA) Die minister van maatskaplike ontwikkeling, Lindiwe Zulu, het tydens ŉ parlementêre komiteesitting ontken sy het in ŉ Casspir gesit en toekyk hoe sorgbehoewendes in Bellville deur die polisie met waterkanonne uiteengedryf word. ŉ Storm het die afgelope week om die minister se kop losgebars ná mediaberigte oor gebeure verlede Vrydag buite die Sassa-welsynskantore in die Kaapse noordelike stadsgebiede. Dít nadat lede van die publiek nie die sosiale afstandsreëls van die afsonderingsregulasies toegepas het nie en die polisie met waterkanonne op hulle losgetrek het. Zulu het Woensdag aan die parlementêre portefeuljekomitee oor maatskaplike ontwikkeling gesê dit is eerstens onwaar dat sy van ontevrede mense af gevlug het deur in die Casspir te skuil. “Ek, Lindiwe Zulu, hardloop van niemand af weg nie, ook nie van lede van die publiek nie. Die waarheid is dat ek en verskeie senior amptenare van my departement die kantoor in Bellville besoek het en met mense in die rye gepraat het. “Ten einde die mense toe te spreek het ek in die Casspir geklim, slegs om die Casspir se luidspreker te gebruik. Daarna het ek by die kantore ingegaan. Terwyl ek in die kantoor was, het ek agtergekom die waterkanon word ingespan. Dit was ek, Lindiwe Zulu, wat die polisie voor stok gekry het om die gebruik daarvan te staak.” Zulu het gesê sy het die kwessie opgeneem met die minister van polisie, genl. Bheki Cele, en dat dit deur die Stad Kaapstad én die Menseregtekommissie ondersoek word. Parlementslede het vertel dat daar hierdie week minstens twee mense – een in Durban en een in Grabouw – dood is terwyl hulle in die ry vir hul uitbetalings gewag het. Uit die voorlegging deur departementele amptenare het dit geblyk die huidige opeenhopings in spesifiek die Kaapstad-omgewing vind om veral twee redes plaas. Eerstens beteken die vlak 3-inperkingsmaatreëls dat gemeenskapsale gesluit word. Die ontvangers van welsynstoelaes peil dus almal op die 16 Sassa-kantore in die Kaapse metro af pleks daarvan om oor 150 gemeenskapsale versprei te word. Parlementslede, amptenare van die departement van maatskaplike ontwikkeling en Sassa-personeel het almal die polisie se optrede veroordeel.